༧སྐྱེ་མེད་སྤྲོས་བྲལ་ནམ་མཁའ་དག་པའི་ཀློང་།།འགག་མེད་ཐུགས་རྗེ་རྟ་ལྗང་འོད་ཟེར་འཕྲོ།།གཉིས་མེད་བྱིན་རླབས་ཚ་ཟེར་ཡོངས་སུ་རྒྱས།།དབྱེར་མེད་རིག་འཛིན་རྣམས་ཀྱི་ཞབས་ལ་འདུད།།རང་རིག་མ་བཅོས་ཧ་སང་རྒྱ་ཡན་ངང་།།ལྷན་སྐྱེས་ཡེ་ཤེས་གཏུམ་མོའི་དྲོད་དང་བཅས།།སྣང་ཁམས་སྟོང་གཟུགས་འོད་གསལ་བདེ་བའི་ཞིང་།།སྐད་ཅིག་ལྷག་མཐོང་རིག་པའི་རང་མདངས་ལས།།གསང་བའི་རིག་འཛིན་དམར་སྨུག་བྲམ་ཟེའི་ཚུལ།།ཌཱ་རུ་རྐང་གླིང་འཛིན་ཞིང་ཕྱེད་དཀྱིལ་མཛད།།བདག་ལ་ཞལ་གྱིས་གཟིགས་ནས་འདི་སྐད་གསུངས།།ཨ་ཧོ་སྐལ་ལྡན་རྣལ་འབྱོར་རིགས་སད་བུ།།ཚེ་རབས་སྔོན་ནས་སྦྱོང་པའི་ལས་འཕྲོ་ཅན།།ད་ལྟ་སྟོང་རྒྱུང་ང་དང་དུས་འདིར་འཕྲད།།རླུང་སེམས་ཟུང་འཇུག་གཏུམ་མོའི་ཉམས་ལེན་ལ།།ངེས་འབྱུང་བསྐྱེད་ལ་རྐྱེན་ཁར་མ་ཤོར་ཞིག།བཟུང་དང་མནན་དང་འཕང་བའི་རླུང་རྣམས་ལ།།ཉོན་མོངས་རྟོག་ཚོགས་བློ་ཡིས་མ་ལྷད་པར།།བསྐྱེད་རིམ་ལྷ་གསལ་བདེ་རླུང་ཚད་ལྡན་སྒོམས།།ཨ་ཐུང་བདེ་དྲོད་སྤུ་ཡི་ཤད་མ་ཙམ།།བྱང་སེམས་ཧྃ་དཀར་ཡས་འབབ་བདེ་སྟོང་སྐྱེ།།དགའ་བཞི་ཡེ་ཤེས་ཉམས་ཀྱིས་མྱོང་བར་གྱིས།།རིག་སྟོང་སྐྱེ་མེད་བོན་སྐུའི་ཏིང་འཛིན་ལ།།བློ་བཅོས་བྲལ་བའི་ངོ་ལ་ཧ་སང་ལྟོས།།སྟོང་རྒྱུང་ང་ཡི་ཉམས་ཀྱི་གདམས་པ་ཡིན།།རྟེན་དང་རྟེན་མེད་ཚུལ་དུ་ཉམས་སུ་ལོངས།།ལྟ་སྒོམ་བོགས་འདོན་གྱིས་ཤིག་སྐལ་ལྡན་བུ།།ཞེས་གསུངས་རིག་འཛིན་ཆེན་པོ་ཁྲོ་ཉམས་ཀྱིས།།སྡིགས་མཛུབ་མཛད་པས་བདག་ཀྱང་བདེ་སྟོང་གི།ཉམས་མྱོང་སྐྱོངས་ཤིང་ཉམས་ཀྱི་གླུ་དབྱངས་ཐོལ།།བདག་གིས་རིག་འཛིན་ཆེན་པོར་འདི་སྐད་ཞུས།།ཨ་བདག་གི་རང་རིག་མ་བཅོས་རིག་སྟོང་ངང་།།རིག་འཛིན་ཆེན་པོའི་ཞལ་མཇལ་ཨེ་མ་མཚར།།སྒོ་གསུམ་གཅིག་ཏུ་བསྡུས་ཏེ་ཕྱག་འཚལ་བས།།ཚེ་རབས་ལས་ཉོན་སྒྲིབ་པ་བྱང་བར་མཛོད།།བདག་ནི་གཅོང་རོང་འཁོར་བའི་དུག་མཚོ་ན།།ཆགས་སྡང་དགྲ་གཉེན་ལས་ཀྱི་སྡུག་བསྔལ་མྱོང་།།ཉོན་མོངས་སྣ་ཚོགས་ཐ་ཚན་ཆུ་ལྟར་ཁོལ།།སྒྲིབ་གཉིས་རྟོག་པས་བདག་ལ་འཆིང་བ་ན།།རིག་འཛིན་ཆེན་པོས་ཐུགས་རྗེས་བྱང་བར་མཛོད།།བདག་ལུས་ལོངས་སྤྱོད་བུ་དང་ཆུང་མ་སོགས།།མཆོད་པའི་ཚོགས་སུ་དམིགས་ནས་རྗེ་ལ་འབུལ།།འཁོར་བ་སྒྲོལ་བའི་ངེས་འབྱུང་ཁྱད་པར་ཅན།།གྲུབ་པ་བརྙེས་པའི་རྟོགས་པ་ཐུན་མིན་ཞིག།བདག་གི་རྒྱུད་ལ་ཕོས་མཛོད་བླ་མ་རྗེ།།ཞེས་ཞུས་མིག་ནས་འཆིལ་མ་འདྲིལ་ཞིང་དགའ་དང་སྤྲོ་བའི་དད་པ་བཅོས་མིན་ཞིག་སྐྱེས་ཏེ།།རིག་འཛིན་ཆེན་པོའི་ཕྱག་གི་དབང་མཛད་ཅིང་།།བདག་གི་ཐུགས་ཀྱི་སྲས་གཅིག་སྙན་གསོན་དང་།།བདེ་སྡུག་སྣ་ཚོགས་འཁོར་བའི་གྲོང་ཁ་ན།།ཡིད་སུན་མ་བསྐྱེད་རོ་སྙོམ་ཉམས་ལེན་སྐྱོངས།།དགའ་དང་སྐྱོ་བའི་སེམས་ཀྱི་འཁྲུལ་རྟོག་ལ།།འཛིན་པ་མ་བྱེད་རིག་སྟོང་རྗེན་པར་ལྟོས།།རླུང་སེམས་ཟུང་འཇུག་ཉམས་ལེན་བདེ་སྟོང་ལ།།རྣམ་རྟོག་མ་ལྷད་ཏིང་འཛིན་གནད་དུ་ཟུངས།།ཉེར་གཅིག་མཚམས་ནས་འབར་བ་རྣམ་གསུམ་འབྱུང་།།བདེ་དྲོད་འབར་དང་རིག་སྟོང་ཡེ་ཤེས་འབར།།ལྟ་སྒོམ་ཀློང་གྱུར་བོན་ཚིག་སྔགས་ནུས་འབར།།ཉམས་སུ་ལེན་ཞིང་ང་ལ་གསོལ་བ་ཐོབས།།མི་བསླུ་ངེས་པས་སྐལ་ལྡན་སྣང་བ་བསྟོད།།དེ་ནས་བདག་གིས་རིག་འཛིན་ཆེན་པོ་ལ།།མོས་གུས་གདུང་བ་དྲག་པོས་འདི་སྐད་ཞུས།།བོད་ཡུལ་གནས་མཆོག་གནམ་མཚོའི་དཀར་ཆག་དང་།།བཟང་ངན་ལེགས་ཉེས་མ་འོངས་ལུང་བསྟན་ཞིག།རིག་འཛིན་ཆེན་པོས་བདག་ལ་གསུང་བར་ཞུ།།ཞུས་པས་ཧཱ་ཧཱ་ཧཱུྃཿཧཱུྃཿཕཊཿགསུངས་ནས།།ཉོན་ཅིག་འཁྲུལ་ཞིག་སྐལ་ལྡན་རྣལ་འབྱོར་བུ།།ཡེ་ཤེས་མཁའ་འགྲོ་ཀྱེ་མ་འོད་མཚོ་མས།།བྱིན་གྱིས་བརླབས་པའི་གནས་མཆོག་གནམ་མཚོ་ཡི།།མཚོ་སྟེང་ངོ་མཚར་ཤེལ་གྱི་ཕོ་བྲང་ཡོད།།ཀྱེ་མ་འོད་མཚོ་གནས་གསུམ་མཁའ་འགྲོས་བསྐོར།།ཚད་མེད་མ་བཞི་བྱ་ར་མ་དྲུག་དང་།།གནས་ཆེན་ཉེར་བཞི་མཁའ་འགྲོ་འཁོར་དང་བཅས།།ཁྱད་པར་གནམ་མཚོ་འདི་ཡི་གནས་ཀྱི་བདག།མཁའ་འགྲོ་ཀླུ་གདོང་བསྟན་སྲུང་ཡུམ་སྲས་ལྔ།།གཞན་ཡང་ཡེ་ཤེས་རྫུ་འཕྲུལ་ལས་ཀྱི་འཁོར།།མཁའ་འགྲོ་འབུམ་ཚོ་གསུམ་གྱིས་བསྐོར་ནས་ཡོད།།མཚོ་ཡི་ཕྱོགས་བཞིར་རིགས་རྟགས་རྡོ་ཆེན་བཞི།།ཤར་གྱི་རྡོ་ལ་ཕ་བོང་གཡུང་དྲུང་ཅན།།དབལ་ཆེན་འབྲུག་གསས་ཁྲོ་བོའི་དཀྱིལ་འཁོར་དང་།།ཁྲ་སྤྱང་སྤར་མ་བརྒྱད་སྐུའི་རང་བྱོན་ཡོད།།བྱང་གི་རྡོ་ལ་དབལ་ཆེན་རམ་པ་ཡི།།དཀྱིལ་འཁོར་ཆེན་པོ་ངོ་མཚར་ལྡན་པ་དང་།།བྲག་གི་ངོས་ལ་འཁོར་ལོ་རང་བྱོན་ཡོད།།ནུབ་ཀྱི་རྡོ་ལ་ཕ་བོང་ཤེལ་མདོག་སྟེང་།།མཚལ་གྱི་པད་མ་ཧ་ཡིག་རང་བྱོན་ཡོད།།དབལ་ཆེན་རོལ་པ་ཁྲོ་བོའི་དཀྱིལ་འཁོར་ཡོད།།ལྷོ་ཡི་རྡོ་ལ་དུར་ཁྲོད་ཆེན་པོ་ཡོད།།རྡོ་ཡི་དབྱིབས་ལ་རིན་ཆེན་འབར་འདྲ་ཡོད།།དབལ་ཆེན་འབུམ་པ་ཁྲོ་བོའི་དཀྱིལ་འཁོར་ཡོད།།མཚོ་ཡི་སྟེང་དུ་འོད་ཀྱི་གུར་ཁང་ན།།གསང་མཆོག་མཐར་ཐུག་སུམ་བརྒྱ་དྲུག་ཅུའི་ལྷ།།སྒོ་སྲུང་རྒྱལ་ཆེན་བཞི་བཅས་དངོས་སུ་བཞུགས།།སྔོན་ཚེ་རྣམ་འདྲེན་དགྲ་བཅོམས་གཤེན་རབ་ཀྱིས།།ཀླུ་འདུལ་ཁྱུང་དུ་སྤྲུལ་པའི་ཞབས་རྗེས་ཡོད།།ཕོ་ཉ་མགྱོགས་བྱེད་ཡུམ་སྲས་སྡེ་ལྔ་བཞི།།མཁའ་འགྲོ་སྤྱང་གདོང་གླག་གདོང་སེང་གེའི་གདོང་།།ཁྲ་གདོང་དོམ་གདོང་ལྔ་ཡི་ལས་བྱེད་པའི།།གྲུ་གསུམ་ཧོམ་དང་ཁ་སྲུང་ལས་མཁན་ཡོད།།ལྷོ་ཡི་རྡོ་ལ་སྟོང་རྒྱུང་མཐུ་ཆེན་བདག།མཁའ་ལ་འཕུར་ཤུལ་བྲག་ལ་ཟང་ཐལ་ཡོད།།མཚོ་སྨན་མཁའ་འགྲོ་མ་ཡིས་གྲོགས་བྱེད་པའི།།བདེ་སྟོང་ཡེ་ཤེས་བསྐྱེད་པའི་གསང་ཕུག་ཡོད།།རྡོ་ལ་མེ་འབར་ས་བདག་འདུལ་བ་ཡོད།།བྲག་གི་ངོས་ལ་ཧཱུཾཿཡིག་མཚལ་བྲིས་ཡོད།།མཚོ་སྨན་མཁའ་འགྲོའི་ཚོགས་ཀྱི་བྲོ་ར་ཡོད།།བོད་ཡུལ་གཡེན་ཁམས་འདུལ་བའི་གསང་ཕུག་ཅེས།།སྟོང་རྒྱུང་བདག་གི་ཞབས་རྗེས་བཞི་བསྣོལ་ཡོད།།མངའ་བདག་རྒྱལ་པོའི་དྲེགས་སེམས་འདུལ་བ་ཡི།།རིན་ཆེན་བྲག་ལ་མེ་རི་འབར་བ་ཡོད།།གཞན་ཡང་རིག་འཛིན་མཁས་བཞི་གྲུབ་ཆེན་བརྒྱད།།ཞང་ཞུང་གྲུབ་ཐོབ་ཚོགས་ཀྱི་ཞབས་རྗེས་རེ།།རྩལ་འགྲན་བྲོད་ཚད་སྟོན་པའི་ཚུལ་དུ་ཡོད།།ཆབ་དཀར་ཆབ་ནག་སྔགས་ཀྱི་རྒྱུད་སྡེ་དང་།།ཞང་ཞུང་ཛྭ་ཐིས་དགྲ་བླའི་གསང་སྒྲུབ་སོགས།།ཕ་བོང་རུ་སྦལ་འདྲ་ལ་གཏེར་དུ་ཡོད།།སྟོང་རྒྱུང་ཐུགས་ཐིགས་མཁའ་འགྲོའི་གསང་སྒྲུབ་དང་།།རླུང་སྦྱོར་ལག་ལེན་དང་བཅས་གཏེར་དུ་ཡོད།།མཁས་བཞིའི་ཕྱག་བྲིས་ཉི་ཁྲི་ཆུ་རྒྱུན་འབུམ།།རྫོགས་ཆེན་གསང་མཛོད་དང་བཅས་གཏེར་དུ་ཡོད།།མཚོ་སྨན་མཁའ་འགྲོ་གྲུབ་པ་ཐོབ་པའི་རྗེས།།སྟོང་རྒྱུང་ཞབས་རྗེས་ལོ་བརྒྱད་ན་ཚོད་ཡོད།།གཞན་ཡང་བཀའ་རྟགས་རང་བྱོན་བསམ་འདས་ཏེ།།དུས་མཐའི་འགྲོ་བས་དག་སྣང་བྱེད་པ་དཀོན།།དེའི་ཕྱིར་མདོ་ཙམ་མ་གཏོགས་ངས་མ་བསྟན།།སྐལ་ལྡན་བུ་ཡི་དུས་ལ་བབས་ཕྱིར་སྟོན།།མཁའ་འགྲོའི་བཀའ་ཡི་གསང་ཚིག་ཉེར་ལྔ་འདི།།མ་འོངས་ལུང་གི་གནད་རྣམས་འདུས་པ་ཡི།།སྐལ་ལྡན་ཁྱེད་དང་སྐབས་བབས་གཤེན་གྱིས་ཁྲོལ།།བྱང་གི་ཕྱོགས་ནས་དུ་མུན་འཁྲིགས།།དབུས་ཀྱི་ལྷ་ལྡན་ཅུང་ཙམ་འཁྲུགས།།འབྲས་དཀར་སྤུངས་ལ་རོ་དམར་བརྩེགས།།སེ་རའི་མདོ་ལ་མགོ་དམར་ཆགས།།སྡེ་དགེའི་ཡུལ་དུ་གྲི་འཁྲུགས་འབྱུང་།།གཙང་གི་ཕྱོགས་སུ་མུ་གེ་ལངས།།མངའ་རིས་བ་མོའི་སྒམ་དུ་ཚུད།།ཤིང་གི་རོང་ནས་སྙུག་རྒོད་རྒྱས།།རྐོང་ཡུལ་དམག་གི་ལྡུམ་ར་བཅའ།།ཧོར་ཡུལ་ཞྭ་དཀར་བསྟན་པ་དར།།ལྷ་ལྡན་ནོར་བུ་དེ་ལ་འབྱུང་།།ཁྱུང་ཡུལ་ཚོང་གི་གྲོང་ཁྱེར་ཆགས།།མོན་ཡུལ་ཕྱོགས་ནས་དུ་ནག་འཕྱུར།།བལ་པོའི་ཡུལ་ནས་བོན་བསྟན་རྒྱས།།མདོ་ཁམས་སྨད་དུ་དབེན་རི་བཟུང་།།བསྟན་པའི་སྙིང་པོ་ཅུང་ཙམ་གནས།།འབྲུག་གསས་ཁྲོ་བོའི་སྒྲུབ་པ་དང་།།སྲིད་རྒྱལ་དྲེལ་དམར་ཚོགས་འབུམ་གསུམ།།བོན་རིའི་གནས་སུ་འབྲུག་གསས་སྐུ།།ཁྲུ་ནི་བཅུ་གསུམ་ཚད་ཅན་བཞེངས།།དེ་ཡིས་དུས་ཀྱི་རྒུད་པ་ཞི།།གནས་ཆེན་གནམ་མཚོ་ཕྱུག་མོ་འདིར།།སྐོར་བ་གསུམ་གྱིས་ལས་སྒྲིབ་བྱང་།།སྐོར་བཅུས་མཚམས་མེད་ལྔ་ཡང་དག།ཚོགས་འབུལ་བསོད་ནམས་ཚོགས་ཆེན་རྫོགས།།ཞལ་མཇལ་ཡི་དྭགས་སྐྱེ་སྒོ་ཁེག།ཁྱད་པར་གནས་འདི་རིན་ཆེན་དབྱིག།ཅི་བཞིན་ཀུན་གྱི་མཆོག་གྱུར་ཡིན།།དག་སྣང་བློ་ཡིས་འདུད་བྱས་ན།།འདི་འདྲ་ཨུ་དུ་འདབ་བཞིན་དཀོན།།སྐལ་ལྡན་བུ་དང་སྟོང་རྒྱུང་ང་།།ཚེ་རབས་མཇལ་བའི་སྨོན་ལམ་ཡོད།།འདི་ལ་མོས་ཤིང་ཡིད་ཆེས་ནས།།ཚུལ་བཞིན་སྒྲབ་པའི་གང་ཟག་རྣམས།།དུས་རྒུད་སྲོག་གི་འཚེ་བ་ཐར།།སྐྱེ་བ་གཅིག་ནས་ཚོགས་ཞིང་བགྲོད།།ཅེས་གསུངས་གར་སོང་མེད་པར་ཡལ།།བདག་གི་མལ་ནས་དབྱངས་ཀྱིས་བོས།།ཐུན་མིན་རྟོགས་པ་རྒྱུད་ལ་འབྱང་།།དཀར་ཆག་འདི་ཉིད་མཐོང་ཐོས་འགྲོ།སྒྲིབ་སྦྱོང་ཚོགས་གཉིས་རྫོགས་པ་དང་།།མངོན་པར་རྫོགས་སངས་རྒྱས་པར་ཤོག།ཅེས་གནམ་མཚོའི་དཀར་ཆག་དགོས་ཞེས་ཁྱུང་པོ་སྟེང་ཆེན་དགོན་གྱི་མཁན་པོ་འོད་ཟེར་སྦྱིན་པ་ཕུན་ཚོགས་ནས་ཡང་ཡང་བསྐུལ་ངོར་དབེན་གནས་ཤར་རྫའི་རི་ཁྲོད་ཀྱི་ས་གནས་བྱིན་རླབས་ཁྱད་པར་འཕགས་པའི་རབ་ཞི་འོད་གསལ་སྟེང་གི་རང་ཤག་རིག་སྟོང་ངོ་མཚར་མཇལ་བའི་ཁང་བཟང་དུ་རྫོགས་ཆེན་རྩ་རླུང་འདུག་སྐབས་ཐོ་ཐུན་གྱི་དུས་སུ་སྟོང་རྒྱུང་མཇལ་སྣང་དངོས་སུ་བྱུང་ཞིང་ཞལ་གསུང་གི་གདམས་པ་བྱིན་རླབས་ཅན་ཐུན་མཚམས་སུ་ཐུགས་སྲས་ཡེ་ཤེས་ཉི་མས་ཡི་གེར་བཀོད་པའོ།།